****

**ΒΟΥΛΗ ΤΩΝ ΕΛΛΗΝΩΝ**

**ΚΟΙΝΟΒΟΥΛΕΥΤΙΚΗ ΟΜΑΔΑ**

 **ΠΑ.ΣΟ.Κ.-ΚΙΝΗΜΑ ΑΛΛΑΓΗΣ**

**Α.Π. 6540/20-7-2022**

*Τετάρτη, 20 Ιουλίου 2022*

**ΕΡΩΤΗΣΗ**

**Προς τους κ.κ. Υπουργούς Οικονομικών κ.** **Χρ.Σταϊκούρα**

 **Ανάπτυξης και Επενδύσεων κ.Αδ.Γεωργιάδη**

 **Εργασίας και Κοινωνικών Υποθέσεων κ.Κ.Χατζηδάκη**

**Θέμα: «Διασφάλιση αποτελεσματικότερων δικαιωμάτων για τους εργαζομένους και τους πολίτες λόγω συρρίκνωσης δικτύου καταστημάτων της Τράπεζας Πειραιώς»**

Κύριοι Υπουργοί,

Η συρρίκνωση του δικτύου καταστημάτων των τραπεζών αναδεικνύεται πλέον σε ένα ζωτικής σημασίας θέμα, τόσο για την ομαλή και αποτελεσματική λειτουργία του χρηματοπιστωτικού συστήματος, όσο και για την οικονομική λειτουργία των επιχειρήσεων και των νοικοκυριών ειδικά στην οικονομική ζωή της περιφέρειας και τελικά για την ίδια την αναπτυξιακή προοπτική της χώρας. Ταυτόχρονα, η ίδια πολιτική των τραπεζών προκαλεί εργασιακή ανασφάλεια σε εκατοντάδες εργαζόμενους τραπεζοϋπαλλήλους, που οδηγούνται εκτός αγοράς εργασίας, παρά τη θέλησή τους.

Από το 2008 οι Τράπεζες στη χώρα μας, κάτω από το βάρος της ριζικής αναδιάρθρωσης του κλάδου, διέκοψαν τη λειτουργία σε 2.530 καταστήματα ή κατά 62% ενώ οι εργαζόμενοι μειώθηκαν κατά 54%. Ιδιαίτερα την τελευταία τριετία (2018-2021), τα πιστωτικά ιδρύματα συρρίκνωσαν την παρουσία τους κατά 438 καταστήματα (-24%) ενώ μόνο κατά την διάρκεια της πανδημίας (2020-2021) οι πέντε μεγαλύτερες τράπεζες έκλεισαν 293 καταστήματα ή το 18% του δικτύου τους. Παράλληλα την περίοδο 2020-2021 αποχώρησε άνω του 15% των εργαζόμενων τους.

Ενδεικτικό στοιχείο της συντελούμενης συρρίκνωσης είναι ότι η γεωγραφική κατανομή στο σύνολο των 245 Καλλικρατικών Δήμων της Περιφέρειας, καταδεικνύει ότι το 2021 σε 51 Δήμους της χώρας, όπως ο Δήμος Αλιάρτου Βοιωτίας, Κιλελέρ Λάρισας, Ζίτσας Ιωαννίνων, Σκύδρας Πέλλας, δεν υπάρχει κανένα κατάστημα τράπεζας.

Σύμφωνα μάλιστα με το Σύλλογο Εργαζομένων Τράπεζας Πειραιώς (Σ.Ε.Τ.Π.), εντός του 2022 και τα επόμενα έτη, κατά το νέο της business plan, η Διοίκηση της Τράπεζας Πειραιώς αναμένεται να διακόψει τη λειτουργία σε ακόμα περισσότερα καταστήματα σε όλη τη χώρα συνεχίζοντας την πολιτική της. Μόνο κατά τη διάρκεια της πανδημίας (2020-2021), έχει συρρικνώσει το δίκτυο καταστημάτων της κατά 22% ή κατά 115 καταστήματα ενώ μέχρι το 2025 σχεδιάζει να απομειώσει το δίκτυο καταστημάτων κατά ακόμα 20% ενώ προσωπικό της κατά το 1/3 του σημερινού προσωπικού.

Σήμερα με την πολιτική συρρίκνωσης των τραπεζικών καταστημάτων εμφανίζονται σε αρκετές περιφερειακές και με ιδιαίτερη εθνική σημασία, αλλά και σε αστικές, περιοχές της χώρας**,** σημαντικά φαινόμενα αντιμετώπισης δυσκολιών τόσο στην πρόσβαση όσο και στη χρήση χρηματοπιστωτικών προϊόντων και υπηρεσιών, που είναι απαραίτητα για τη συμμετοχή στη σύγχρονη οικονομική, εργασιακή και κοινωνική ζωή. Αυτό συνεπάγεται μειωμένη πρόσβαση σε χρηματοδοτικά μέσα, μείωση της οικονομικής δραστηριότητας των τοπικών επιχειρήσεων, των εισοδημάτων και της απασχόλησης στην τοπική κοινωνία, στοιχεία που καθιστούν τους στόχους της περιφερειακής ανάπτυξης της χώρας έωλους.

**Δεδομένου** ότι θα πρέπει να δοθεί ιδιαίτερη προσοχή σε περιφέρειες με παραγωγική, εμπορική, μεταποιητική, τουριστική, εξαγωγική δραστηριότητα ή και εθνική σημασία.

**Δεδομένου** ότι το επικείμενο κλείσιμο επιπλέον τραπεζικών καταστημάτων επιφέρει προβλήματα στις τοπικές κοινότητες αλλά και οικονομία υποβαθμίζοντας την ποιότητα και την εγγύτητα εξυπηρέτησης της πελατείας και του πληθυσμού, ειδικά των περιφερειακών, αγροτικών και νησιωτικών περιοχών.

**Δεομένου** ότι η πρόσβαση σε χρηματοοικονομικές υπηρεσίες συνιστά βασικό στοιχείο ομαλής κοινωνικοοικονομικής ένταξης, ενώ ο περιορισμός της έκτασης του φαινομένου θεωρείται κρίσιμος για την εμπέδωση της κοινωνικής δικαιοσύνης.

**Δεδομένου** ότι η συνεχιζόμενη πολιτική μείωσης των τραπεζικών καταστημάτων προβλέπεται ότι θα εντείνει και την απομόνωση των ευάλωτων κοινωνικών και οικονομικών ομάδων, μεταξύ των οποίων τα φτωχά νοικοκυριά και τις μικρές και μικρομεσαίες επιχειρήσεις, ενώ η παράλληλη πολιτική διαχωρισμού των πελατών σε προνομιούχους και μη, που ακολουθούν οι τράπεζες, θα λειτουργήσει ενισχυτικά προς την ίδια, λάθος κατεύθυνση.

**Δεδομένου** ότι η ίδια πολιτική συρρίκνωσης θέτει πλέον ανοικτά σοβαρούς προβληματισμούς για τη λειτουργία του υγιούς ανταγωνισμού στην αγορά χρηματοπιστωτικών προϊόντων και υπηρεσιών.

**Δεδομένου** ότι η Ευρωπαϊκή Επιτροπή ενέταξε πρόσφατα την πρόσβαση σε τραπεζικές υπηρεσίες στον Ευρωπαϊκό Πυλώνα Κοινωνικών Δικαιωμάτων (αρχή 20), που έχει ως στόχο να «εξασφαλίσει

στους πολίτες νέα και αποτελεσματικότερα δικαιώματα».

**Δεδομένου** ότι ο αριθμός ταμειακών συναλλαγών που πραγματοποιούνται ανά κατάστημα, είναι ο υψηλότερος στην Ευρωζώνη και μάλιστα δεκαπλάσιος του μέσου όρου της (62.300 ετήσιες συναλλαγές/κατάστημα στην Ελλάδα, έναντι 5.984/κατάστημα στην Ευρωζώνη, σύμφωνα με την έκθεση Payment Statistics 2020 της ΕΚΤ) ενώ η χώρα μας κατατάσσεται στην 25 θέση από τις 27 χώρες στην ΕΕ με βάση τα ευρωπαϊκά συγκριτικά δεδομένα του 2021 στον δείκτη μέτρησης για την πρόοδο και την ενσωμάτωση της ψηφιακής οικονομίας και κοινωνίας (δείκτης D.E.S.I.).

**Δεδομένου** ότι η κίνηση των διασπάσεων (carve out-spin off) των δραστηριοτήτων της Τράπεζας Πειραιώς, που εντάσσεται στο επιχειρησιακό σκέλος του προγράμματος εταιρικού-ψηφιακού μετασχηματισμού της, με κύριο άξονα την απομείωση του προσωπικού, διαμορφώνει νέες ανάγκες προτασίας των εργαζομένων.

**Ερωτάσθε κ.κ. Υπουργοί:**

1. Τι προτίθεσθε να πράξετε, ώστε να αποτραπεί η περαιτέρω συρρίκνωση των τραπεζικών καταστημάτων και να αναβαθμιστεί η παροχή και η πρόσβαση των πολιτών σε χρηματοπιστωτικές υπηρεσίες προκειμένου να αποφευχθούν συνθήκες τραπεζικού αποκλεισμού στην τοπική οικονομία και κοινωνία;
2. Ποιος ο προγραμματισμός σας σχετικά με την πρόθεση της Διοίκησης της Τράπεζας Πειραιώς καθώς και των υπολοίπων συστημικών τραπεζών να διακόψουν τη λειτουργία και σε άλλα καταστήματα;
3. Υπάρχει σε κάθε έδρα πρώην Καποδιστριακού δήμου τουλάχιστον ένα επαρκώς στελεχωμένο τραπεζικό κατάστημα συστημικής τράπεζας; Εάν όχι, σε ποιες άμεσες ενέργειες θα προβείτε ώστε να διασφαλιστεί έστω αυτή η ελάχιστη προϋπόθεση για την επαρκή εξυπηρέτηση των πολιτών;
4. Ποιες άμεσες πρωτοβουλίες θα λάβετε για την προστασία των θέσεων εργασίας των εργαζόμενων της Τράπεζας Πειραιώς, δεδομένης της μεγάλης συρρίκνωσης των τραπεζικών καταστημάτων;
5. Με ποια μέτρα προτίθεστε να συμβάλετε στην αποτροπή απολύσεων τραπεζικών υπαλλήλων για οικονομοτεχνικούς λόγους;
6. Εξετάζετε το ενδεχόμενο θεσμοθέτησης πρόσθετων και βελτιωμένων διατάξεων επί του αρθρου 64 του Ν. 4601/2019 ώστε να δύναται να συνάπτονται συλλογικές συμφωνίες για τα εργασιακά και ασφαλιστικά δικαιώματα των εργαζομένων προκειμένου να προστατευθούν αποτελεσματικά οι εργαζόμενοι, ενόψει των νομοθετημένων εταιρικών μετασχηματισμών;
7. Προτίθεστε να ασκήσετε κάθε μέσο πίεσης προς τις Διοικήσεις των κατ’ επανάληψη επανακεφαλαιοποιημένων από το Ελληνικό Δημόσιο συστημικών Τραπεζών για τερματισμό του επιθετικού σχεδιασμού συρρίκνωσης δικτύου και μείωσης θέσεων εργασίας, πολιτικής που έχει έντονα αντιαναπτυξιακά και αντικοινωνικά χαρακτηριστικά;

 **Οι ερωτώντες Βουλευτές**

**Κώστας Σκανδαλίδης**

**Γιώργος Μουλκιώτης**

 **Απόστολος Πάνας**